โบรกฯสั่งลุย “ซื้อ” MTLS เก็งกำไร Q2 เพิ่ม 50% พร้อมให้เป้า 25 บ.
บล.ทิสโก้ สั่งลุย “ซื้อ” MTLS เก็งกำไร Q2 เพิ่ม 50% จากปีก่อน-ให้เป้า 25 บ. โดย ณ เวลา 10.23 น.อยู่ที่ 18.00 บาท ลบ 0.30 บาท หรือ 1.64% มูลค่าการซื้อขาย 21.52 ล้านบาท
22 ก.ค. 2558

ผู้สื่อข่าวรายงานว่า ราคาหุ้น บริษัท เมืองไทย ลิสซิ่ง จำกัด (มหาชน) หรือ MTLS ณ เวลา 10.23 น.อยู่ที่ 18.00 บาท ลบ 0.30 บาท หรือ 1.64% มูลค่าการซื้อขาย 21.52 ล้านบาท โดยเปิดตลาดที่ 18.30 บาท แตะระดับสูงสุดที่ 18.30 บาท และต่ำสุดที่ 18.00 บาท ขณะที่ดัชนีหุ้นไทยโดยรวมลบ 0.95%
บล.ทิสโก้ ระบุในบทวิเคราะห์ ( 22 ก.ค.) แนะนำ “ซื้อ” MTLS ราคาเป้าหมาย 25 บาท/หุ้น พร้อมคาดกำไรสุทธิไตรมาส 2/58 เท่ากับ 177 ล้านบาท เพิ่มขึ้น 50% จากช่วงเดียวกันของปีก่อน อย่างไรก็ตาม คาดว่ากำไรจะคงที่จากไตรมาสก่อน เนื่องจากสินเชื่อที่เติบโตดีกว่าคาดจะถูกหักล้างโดยต้นทุนที่เกี่ยวกับการขยายสาขาเชิงรุก
ขณะที่ คาดสินเชื่อยังเติบโตแกร่งต่อเนื่อง สำหรับในแง่ไตรมาส คาดสินเชื่อเติบโตก้าวกระโดด 16.9% มากกว่าตอนไตรมาส 1/58 เกือบสองเท่า
ส่วน NIM คาดเพิ่มจาก 21.3% ในไตรมาส 1/58 จากต้นทุนการเงินที่ลดลง บริษัทยังดำเนินการทำรีไฟแนนซ์ต่อเนื่อง พร้อมทั้งออกตั๋วแลกเงิน 1 พันล้านบาท ที่อัตราดอกเบี้ยที่ต่ำ และยังได้ประโยชน์จากอัตราดอกเบี้ยที่ลดลงสำหรับสินเชื่อระยะยาว บริษัทเตรียมออกหุ้นกู้ภายในสิ้นปีนี้
 